כתבת בעבר שלגבי שכבת הההרבצה על הבלוקים לפני ביצוע סיקה טופ 107, צריך להוסיף דבק לטקס SBR בשעור 10 אחוז מכמות המלט שבתערובת.
במפרט של גילאר כתוב שצריך לשים בתערובת דבק:מים ביחס של 1:1. מה לעשות?
אנו חוזרים שוב לאותה נקודה שניסיתי להבהיר עבורך בתקשורת הקודמת. ישנו הבדל בין "שכבת החלקה" לבין "שכבת הרבצה".
כאשר מורחים שכבה דקה על גבי הקיר, כהחלקה, או כשכבת יסוד, לפני בצוע אטימה עם סיקה טופ- מבצעים אותה כפי שתארת: עם 50 אחוז דבק לטקס SBR במים של התערובת. מדובר על תערובת דלילה שעוביה מספר מילימטרים בלבד.
כאשר מבצעים "שכבת הרבצה" (שהיא עבה יותר ואיננה מוחלקת) ,המינון משתנה בהתאם, כפי שהזכרת וכפי שצויין בתקשורת הקודמת.
אם תצרף קישור לאותו מפרט נוכל להבהיר את הנקודה מעט יותר טוב. שים לב שישנו גם הבדל במפרטים של היצרנים השונים, כל אחד והקפדתו הוא. אך באופן כללי הנתונים שהוזכרו לעיל הם המקובלים לבצוע.
אם ברצונך לבצע החלקה של הבלוקים בצע תערובת ביחס של 2:1 מלט וחול ו50 אחוז דבק לטקס בתערובת. אחר כך בצע את האיטום הצימנטי, עם רשת בין השכבות.
אם ברצונך לבצע שכבת הרבצה בקירות החיצונים (לפני הטיח) או שכבת הרבצה בקירות של המקלחות, בצע עם 10 אחוז דבק לטקס וביחס של 1:4 מלט לחול.
אם משהו עדיין לא ברור נשמח לעזור.
לפני כשבועיים התכתבנו על פרופיל פס מתכת מעל פס תפר. בין שני הבניינים 3-5 ס"מ מרווח אותם הקבלן מילא קצת בקרשים ולוחות קלקר לא מודבקים. לטענתו אין צורך במסטיק פוליאוריטני בין שני הבניינים(למרות שנפגע קיר חיצוני שהיה מבודד), ומספיק מלמעלה איטום בפס מתכת נגד רטיבות, ואילו בצד בו יש חלל (מאדמת המגרש ומעלה) מספיק לאטום בבטון נגד מזיקים וכו` - האם נכון?
טענות הקבלן אינן נכונות. עלולות להיווצר בעיות איטום לשני המבנים.
אני יכול להניח מתגובתו של הקבלן שהוא אינו עובד עם מפרט טכני מסודר לאותו תפר התפשטות וכנראה שאיננו מקבל תשלום עבור בצוע פרט מתאים. יתכן שכדאי לך ולשכנך להוסיף לו את הסכום הדרוש ולאטום את התפר כמו שצריך. לחילופין תוכלו לקרוא לבעל מקצוע שיאטום זאת בנפרד.
תפרי התפשטות בגגות יש לאטום עם מסטיק פוליאוריטני לפני שמכסים אותם עם הפח. זה מה שמקובל לבצע בכל המבנים , בכל המפרטים.
תפרי התפשטות בצדדים (בקירות) אין לכסות עם בטון. זו רק שאלה של זמן (קצר למדי) עד שאותו בטון יסדק כתוצאה מהתזוזות בין המבנים. לאחר מכן יחדרו המים דרך אותה סדיקה ויגרמו לרטיבות בקירות.
לא מומלץ להזניח.
ברצוני לבנות שביל בטון (צבע לבן) על מנת שישמש אותי כתוחם למדשאה. השביל הינו באורך כללי של 25 מטר רוחב השביל 20 ס"מ והעומק 15 ס"מ. הייתי מעוניין לדעת מהי כמות התערובת הכללית של הבטון ליצירת השביל ולדעת כמה שקי מלט וחול עלי להשתמש והיחסים בינהם, האם ניתן לוותר על החצץ בשל העובדה שחשוב לי שהמשטח יהיה חלק לגמרי בלי בליטות, האם כדאי להוסיף במקום החצץ בי. גי בונד?
יהיה עליך לפנות אל קונסטרוקטור בשאלות אלו, משום שרק הוא מוסמך לענות לשאלות מסוג זה. (או, תוכל לפנות אל אותו אתר אליו ניסית להכניס קישורים.......).
1. לא ניתן לוותר על חצץ.
2. בי.גי.בונד אינו מהווה תחליף לחצץ.
הוספתי את ההודעה גם להודעתי המקורית היות וההודעה משבוע שעבר..
לפני שאפרט מצ"ב תמונת הגג.
שכחתי פרט חשוב: על הגג יצוק בלוק,כאשר הבלוק חשוף וללא מילוי.(בתמונה הדוד מונח על הבלוק)לשם מה והאם רצוי לאטום אותו ולפני הלחמת היריעות.
דבר נוסף:בתוכנית הבית המקורית הדוד אמור להיות מוצב במסתור הגבוה מרצפת הגג (בתמונה מאחורי הדוד) השאלה האם הגבהת הדוד מהקולטים תיצור בעיה של מעבר מים מהקולטים למעלה אל הדוד.
את אותו בלוק יש להסיר מהגג ולתקן על פי הצורך עם תערובת של מלט +חול+דבק. הבלוק מיותר, אלא אם כן יש לו יעוד כלשהו שאותו לא הזכרת. בכל אופן הוא איננו רצוי כלל ומהווה מקור בעייתי לחדירת רטיבות.
לגבי הדוד, אינני בטוח אם הבנתי את כוונתך. האם הקולטים אמורים להיות מחוץ למבנה והדוד מוסתר בתוך המבנה (מאחורי הקיר שבתמונה) ? מבחינת הגובה בין הדוד לקולטים מומלץ מאוד להיוועץ עם בעלי מקצוע בתחום. כמדומני שהקצה העליון של הקולטים צריך להיות נמוך בכ 15 ס"מ מתחת לנקודת הכניסה של צינור המים החמים אל הדוד (הצינור שמוביל מן הקולטים אל הדוד).
אנחנו בונים אדנית בבטון ואחר כך אוטמים אותה. זה בשונה מהמפרטים באתר, שמניחים שהמבנה כבר קיים.
מה ההנחיות במקרה זה לתערובת הבטון, לאשפרה? האם צריך לחכות לייבוש הבטון לפני האיטום?
אם ניתן לצקת את הקירות והרצפה של האדנית במכה אחת (ללא הפסקה ביציקה)- הרי זה משובח. בקשי זאת מקבלן השלד / הבנאי. ביציקה רצוי להוסיף חומרי אטימה כגון סיקה 1 לבטון ופלסטיסייזר (כגון "סיקנול") ולהקפיד על ויברציה טובה כך שלא יווצרו כיסי חצץ וחללים.
כמו בכל יציקת בטון- חובה לבצע אשפרה ואת האיטום יש לבצע רק לאחר ייבוש ואשפרה של הבטון במשך כשבועיים ימים.